Komisjoni direktiiv 2001/2/EÜ,

4. jaanuar 2001,

millega kohandatakse tehnika arenguga nõukogu direktiivi 1999/36/EÜ transporditavate surveseadmete kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. aprilli 1999. aasta direktiivi 1999/36/EÜ transporditavate surveseadmete kohta [1], eriti selle artiklit 14,

ning arvestades järgmist:

(1) Direktiivi 1999/36/EÜ artikli 3 lõikes 1 on sätestatud, et uued mahutid ja uued tsisternid peavad vastama ohtlike kaupade autovedu käsitlevate liikmesriikide õigusaktide ühtlustamise kohta antud nõukogu 21. novembri 1994. aasta direktiivi 94/55/EÜ [2] (viimati muudetud Euroopa Parlamendi ja nõukogu direktiiviga 2000/61/EÜ) [3] ning ohtlike kaupade raudteevedu käsitlevate liikmesriikide õigusaktide ühtlustamise kohta antud nõukogu 23. juuli 1996. aasta direktiivi 96/49/EÜ [4] (viimati muudetud Euroopa Parlamendi ja nõukogu direktiiviga 2000/62/EÜ) [5] asjakohastele sätetele.

(2) Rahvusvahelise ohtlike kaupade autoveo Euroopa kokkuleppe (edaspidi "ADR") sätted koos muudatustega on lisatud direktiivile 94/55/EÜ ja ohtlike kaupade rahvusvahelise raudteeveo eeskiri (edaspidi "RID") [6] koos muudatustega on lisatud direktiivile 96/49/EÜ. ADRi ja RIDi uued versioonid jõustuvad 1. juulil 2001.

(3) Direktiivi 1999/36/EÜ V lisas on sätestatud moodulid, mida tuleb uute mahutite ja uute paakide vastavushindamisel järgida. Need sätted ei ole ADRi ja RIDi uute versioonide sätetega enam kooskõlas. Seepärast tuleks käesolevat lisa muuta.

(4) Kõik direktiivi 1999/36/EÜ lisade kohandamiseks vajalikud muudatused võetakse vastu selle direktiivi artikli 14 alusel artiklis 15 ettenähtud korras.

(5) Käesolevas direktiivis ettenähtud meetmed on kooskõlas direktiivi 1999/36/EÜ artiklis 15 nimetatud komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 1999/36/EÜ lisa tekst asendatakse käesoleva direktiivi lisa tekstiga.

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 1. juuliks 2001. Liikmesriigid teatavad sellest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.

Artikkel 3

Käesolev direktiiv jõustub seitsmendal päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 4. jaanuar 2001

Komisjoni nimel

asepresident

Loyola De Palacio

[1] EÜT L 138, 1.6.1999, lk 20.

[2] EÜT L 319, 12.12.1994, lk 7.

[3] EÜT L 279, 1.11.2000, lk 40.

[4] EÜT L 235, 17.9.1996, lk 25.

[5] EÜT L 279, 1.11.2000, lk 44.

[6] Ohtlike kaupade rahvusvahelise raudteeveo konventsiooni (COTIF) B liite I lisas sätestatud eeskiri.

--------------------------------------------------

LISA

V LISA

MOODULID, MIDA TULEB KASUTADA VASTAVUSHINDAMISEL

Järgmises tabelis on näidatud, milliseid IV lisa I osa vastavushindamismooduleid tuleb kasutada artikli 2 lõikes 1 määratletud transporditavate surveseadmete puhul.

Transporditavate surveseadmete kategooriad | Moodulid |

1.Mahutid, mille katserõhu ja mahu korrutis on kuni 30 Mpa × liitrit (300 baari × liitrit) | A1 või D1 või E1 |

2.2. Mahutid, mille katserõhu ja mahu korrutis on 30-150 MPa × liitrit (vastavalt 300 ja 1 500 baari × liitrit), | H või B koos Ega, B koos C1ga või B1 koos Dga |

3.3. Mahutid, mille katserõhu ja mahu korrutis on kuni 150 MPa × liitrit (1500 baari × liitrit) ja sama paakide kohta. | G või H1 või B koos Dga või B koos Figa |

Märkus 1.

Transporditava surveseadme suhtes tuleb kohaldada tootja valikul üht vastavushindamismenetlust, mis on ette nähtud kategooria kohta, millesse see kuulub. Mahutite või nende ventiilide ja muude vedamiseks kasutatavate lisaseadmete osas võib tootja soovi korral kohaldada kõrgema kategooria suhtes kohaldatavaid menetlusi.

Märkus 2.

Kvaliteeditagamise menetluste osana võib teavitatud asutus etteteatamata kontrollkäikude ajal võtta tootmis- või laoruumidest seadmete tootenäidiseid, et kontrollida või lasta kontrollida nende vastavust käesoleva direktiivi nõuetele. Selleks peab tootja esitama teavitatud asutusele kavandatud tootmisplaani. Teavitatud asutus peab esimese tootmisaasta jooksul tegema vähemalt kaks kontrollkäiku. Järgnevate kontrollkäikude sageduse määrab teavitatud asutus IV lisa I osa asjakohaste moodulite punktis 4.4 sätestatud kriteeriumide alusel.

--------------------------------------------------